钦定古今图书集成/明伦汇编/官常典/第742卷 > 王佐圣 王选 王之琴 冉国柱
## 钦定古今图书集成/明伦汇编/官常典/第742卷 > 王佐圣 王选 王之琴 冉国柱

按《苏州府志》：“佐圣，字克仲，长洲人。万历壬子举人。己
未会试，房官拟首卷，以忤主考，抑置副榜，授青浦教
谕。修学宫，广集诸儒，昌明易学，升四川遵义令。遵义，
古夜郎西僰也。万历间播平，始入版图。民性慓悍，乐
刃而惧，笞县家钱糓，俱征之土司。前令以笞怒民，辄
逆命。佐圣减笞，令为文劝之，不三月积逋三饷立解。”
水西苗夷距邑止二千里，时入剽掠。佐圣扼险城新
站，开屯以守，总制特荐其能。无何，土渠吴上才、郭士
奇等以故部赵国政内降，恨之，残大溪里，杀国政。佐
圣督兵深入，计缚上才、士奇等，夺还男妇三百馀口。
随上十议，请疾尸贼汛，防后患。督抚犹豫，贼党复䲭
张烽火告急，援兵不至，贼梯北关猝入，佐圣知不可
为，以县篆付长子，曰：“此国信，不可为贼得，吾当殉民
社耳。”横剑奋呼，遇贼与战，面受三刃以死。所训养乡
勇王选、王之琴、冉国柱等，统乡兵血战宣峰垭，陷阵
殁。后贼退，遵城复全。士民立庙宣峰垭，祀佐圣，而以
三乡勇从祀焉。崇祯十六年，题建忠节祠，在本郡大
儒坊。